**ERKI Moeshow 2024**

**Konkursi reglement**

ERKI Moeshow 2024 lavale pääsevad kollektsioonid valitakse välja kõikide õigeaegselt esitatud ning reglemendi nõuetele vastavate konkursitööde seast. Edasipääsu otsustab korraldusmeeskonna poolt määratud, valdkonna professionaalidest koosnev žürii.

18. juunil toimuvale ERKI Moeshow lavale pääsenud moeloojad kandideerivad rahalisele auhinnale, mis on välja pandud kolmes kategoorias:

1. *Pert-a-Porter*
2. Mood kui kunst (*Fashion as Art*)
3. Uuenduslikud töövõtted moekunstis (*Innovative approaches to fashion*)

Konkursile on oodatud kandideerima:

* loomeinimesed, kes on lõpetanud keskkooli ning on hetkel registreeritud ülikooli/ametikooli/kõrgkooli õpilasena. Osavõtja võib olla nii kutsehariduse, bakalaureuse kui ka magistri tasemel õppija;
* konkursi reglement annab loa kandideerida ka neil, kes on oma õpingud kuni 3 aastat tagasi lõpetanud;
* nii üksikisikud kui ka meeskonnad.

Reglement ei piira autori kollektsiooni teemat ega teostamise viise. Autorile jääb õigus esitada oma kollektsioon vabalt valitud vormis. Kollektsioonide autoritel on kohustus kinni pidada alljärgnevatest reeglitest:

1. Kollektsioon peab koosnema vähemalt viiest ja maksimaalselt kaheteistkümnest komplektist.
2. Kollektsioonist vähemalt 20% (üks komplekt viiest) peab vastama suurusnumbrile, mis oleks suurem kui naiste 36 või meeste 50.
3. Kollektsiooni igast komplektist peab olema joonis nii eest- kui tagantvaates eraldi A4 formaadis paberitel. Komplektid tuleb nummerdada vastavalt moelaval esitatavale järjekorrale.
4. Materjalinäidised tuleb lisada kas omaette lehele või vastava joonise juurde (näidise ligikaudsed mõõdud 3x3cm).
5. Kollektsiooni komplektidest vähemalt üks peab olema teostatud ning esitatud nii joonisena kui ka fotona.
6. Töö kirjalik osa peab olema inglise keeles.
7. Laval esitlusele minev kollektsioon peab vastama žüriile esitatud joonistele, kirjeldustele ning ideedele.
8. Kollektsioon tuleb saata rahvusvahelise eelžürii jaoks online platvormil WeTransfer pdf formaadis (faili maksimum suurus 20 MB). Fail tuleb saata läbi WeTransfer platvormi [erki.moeshow@artun.ee](mailto:erki.moeshow@artun.ee) e-mailile. Kohaliku žürii jaoks paberkandjal, soovitavalt A4 formaadis.

Lisaks kollektsiooni piltidele tuleb ERALDI esitada trükitud ja välja prinditud A4 lehel:

1. kollektsiooni pealkiri;
2. lühike kokkuvõte inspiratsioonist;
3. vajadusel teostuse detailid, lisainfo.

Mitte ühelgi eelmainitud lehel/mapil/ümbrikul/digitaalsel failil, millel konkursitöö esitatakse, **EI TOHI** olla ühtegi viidet kollektsiooni autoritele (nimi, logo, signatuur jne). Juhul, kui kollektsioonis kasutatakse autori nime või signatuuri, siis kasutada *blur* efekti või asendada see millegi muuga. Konkursitööd vaadatakse enne žürii ette jõudmist korraldusmeeskonna poolt üle. Reeglite vastu eksinud tööd diskvalifitseeritakse.

Kollektsiooni autori või autorite andmed tuleb lisada eraldi kinnises ümbrikus, kus peab olema kirjas:

1. kollektsiooni pealkiri;
2. kollektsiooni autor või autorid (kui neid on mitu, tuua eraldi välja üks, kes oleks teie kontaktisik);
3. autori(te) sünnikuupäev(ad);
4. kontaktisiku e-mail;
5. kontaktisiku telefoninumber;
6. autori(te) praegune või endine õppeasutus koos õppeaasta ja erialaga.

Tuleb arvestada, et kavandite hindamine toimub nii kohapeal kui ka veebis. Soovi korral võib kavanditele lisada veel toetavat materjali.

**Tööde vastuvõtt alates: 22. jaanuar 2024**

**KONKURSI TÄHTAEG: 11. märts 2024 kell 18.00**

Tööd tuleb esitada Eesti Kunstiakadeemia fuajees asuvasse ERKI logoga kavandite kasti või postiga saates järgmisele aadressile: **Põhja puiestee 7, Tallinn, 10412, Eesti**

Finalistid kuulutatakse välja hiljemalt 18. märtsil 2024 ERKI Moeshow kodulehel ning autoritega võetakse personaalselt ühendust.

Kollektsioonide kavandid ei kuulu tagastamisele.

Korraldusmeeskonnal on luba reglemendis teha ka vajalikke mööndusi.

Koduleht: [artun.ee/erki-moeshow](http://artun.ee/erki-moeshow)

Lisainfo: [erki.moeshow@artun.ee](mailto:erki.moeshow@artun.ee)